Komisijos reglamentas (EEB) Nr. 1907/85
1985 m. liepos 10 d.
dėl vynuogių veislių ir regionų, teikiančių importuotą vyną putojantiems vynams Bendrijoje gaminti, sąrašo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. vasario 5 d. Tarybos reglamentą (EEB) Nr. 337/79 dėl bendro vyno rinkos organizavimo [1] su paskutiniais pakeitimais, padarytais Reglamentu (EEB) Nr. 798/85 [2], ypač į jo 48a straipsnį,
kadangi Reglamento (EEB) Nr. 337/79 48a straipsnis numato, kad į Bendriją importuotas vynas, kuris gali būti naudojamas putojantiems vynams gaminti, turi būti pagamintas iš kitų vynuogių veislių ir kituose vynuoges auginančiuose regionuose nei Bendrijoje pagamintas vynas; kadangi dėl to reikia sudaryti tokių veislių ir regionų sąrašą;
kadangi šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Importuotas į Bendriją vynas, kuris gali būti naudojamas putojantiems vynams gaminti, turi būti pagamintas iš:
a) Fetească neagra veislės, auginamos Rumunijoje pietų ir rytų Žemutinių Karpatų kalnų papėdėse;
b) Fetească ir Fetească regală veislės, auginamos Rumunijoje pietų ir rytų Žemutinių Karpatų kalnų papėdėse ir Transilvanijoje.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. liepos 10 d.